39. schôdza NR SR - 14.deň - B. popoludní
Dátum: 2025-09-30
Poslanec: Jurík, Beáta (PS)
Druh vystúpenia: Vystúpenie v rozprave

Ďakujem pekne pán predsedajúci. Ja budem skutočne veľmi stručná pretože si myslím, že táto Dankovčina, ktorá tu bola schválená Národnou radou a špeciálne 51 hlasmi, tak ani nestojí za veľa rečí, ale predsa. Dovoľte mi teda predstaviť naše uznesenie, ktorého cieľom je zrušiť tú hlúposť, ktorá tu bola schválená, ktorá nemá žiadny zmysel, aby sme si viac nespôsobovali medzinárodnú hanbu. Táto Dankovčina bola takpovediac schválená nedopatrením pretože ani samí koaliční poslanci nečakali, a povedal to koniec koncov aj pán predseda poslaneckého klubu strany SMER, že teda nikto nečaká, že toto prejde. Napokon sa to podarilo aj kvôli tomu zmätočnému hlasovaniu, ktoré tu predviedla koalícia. A ja by som teda len chcela zdôrazniť, že toto uznesenie je skutočne hlúposť hlúpostí pretože nielenže je v rozpore s Programovým vyhlásením vlády, ktoré hovorí, že Slovenská republika podporuje také sankcie, ktoré neškodia našim národným záujmom. Toto uznesenie, ktoré ste si tu schválili, opakujem nedopatrením, tak hovorí, že nepodporujeme žiadne sankcie, čiže vidíte, že idete proti vlastnému Programovému vyhláseniu vlády. Je zároveň v rozpore so všetkými doterajšími stanoviskami, či už premiéra alebo ministra zahraničných vecí, ktorí do 18. balíka razili jednoznačnú politiku toho, že podporujeme pokiaľ z našich medzirezortných analýz nevyplynie, že ten daný sankčný balík škodí či už hospodárskym alebo ekonomickým záujmom Slovenskej republiky. To sa nikdy nepotvrdilo. Ani jeden z tých balíkov nemal takéto negatívne dopady, takže za tých podmienok Slovenská republika vždy sankcie podporila. To uznesenie, ktoré ste tu schválili, opakujem, hovorí o všetkých sankciách, čiže je v rozpore s týmito stanoviskami. Zároveň je v rozpore s kompetenciami pretože hovorí, že zaväzuje členov vlády k určitému konaniu, pritom žiadne uznesenie tu schválené, a teda už vôbec nie 51 poslancami, ale tu schválené v pléne nemá takúto kompetenciu. Jedinú kompetenciu zaviazať vládu k určitému konaniu na pôde Európskej únie má európsky výbor alebo teda výbor pre európske záležitosti, ktorý špeciálne bol v tomto prípade bol obídený takým spôsobom, že nám táto tlač nebola ani len priradená. Čiže ani len ako výbor neschválil túto tlač, nie to ešte, že by sme to prijali ako stanovisko výboru. Čiže v rozpore s kompetenciami. Jedná sa len o deklaráciu, čo vlastne potvrdil aj premiér Fico hneď po tom schválení, že on aj naďalej bude podporovať také sankcie, ktoré neškodia našim záujmom, a teda de facto povedal, že toto uzneseniu je mu absolútne ukradnuté a taktiež mimochodom zopakoval, že jedinú kompetenciu zaväzovať vládu má výbor pre európske záležitosti. Následne sme teda aj videli, že čo sa týka 18. sankčného balíka, tak áno, prebehla tam opäť tá medzirezortná analýza, ktorá ukázala, že tento balík nemá žiadne negatívne dopady na hospodárstvo a ekonomiku Slovenskej republiky, ale premiér sa rozhodol vydierať legislatívnymi opatreniami v balíku REPowerEU podporu tohto 18. sankčného. To ale nemá absolútne nič s uznesením, ktoré tu prijalo toto plénum. Rovnakú politiku ide premiér raziť aj čo sa týka 19. sankčného balíka, a síce bude opäť našich európskych partnerov vydierať, čo sa týka Green Dealu. Čiže táto Dankovčina, ktorú my našim uznesením chceme zrušiť je jednoducho neplatná, nezáväzná a zbytočná. Spôsobuje nám len hanbu pretože áno, zarezonovala či už teda v médiách alebo aj u našich zahraničných partnerov. A ja si myslím, že skutočne by sme mohli prijať uznesenie, ktoré túto hlúposť ruší. Len veľmi v skratke, čo sa týka obsahu toho uznesenia k tej, ja to nazývam teda Dankovčiny, ktorá tu bola prijatá, bod A. konštatuje, že sankčná politika a obchodné obmedzenia voči Ruskej federácii prispievajú k rastu cien energií a narúšajú dodávateľské reťazce, čo oslabuje konkurencieschopnosť a hospodársky prospech slovenských podnikov. Totálna hlúposť pretože ako som vám povedala, medzirezortné analýzy ministerstva zahraničných vecí v spolupráci s hospodárstvom a ďalšími ukazujú presný opak. Nemá to žiadne negatívne dopady na slovenské podniky alebo vôbec slovenských občanov. Čiže A-čko, klame. B. odmieta zavádzanie a rozširovanie sankčnej politiky a obchodných obmedzení voči Ruskej federácii, keďže spôsobujú negatívne hospodárske dopady na Slovenskú republiku, jej priemysel a obyvateľstvo. Opäť, hlúposť, klamstvo a potvrdzujú to vaše vlastné vládne analýzy z ministerstiev. Takže. Bod C. vyzýva vládu Slovenskej republiky, aby presadzovala ochranu národno-hospodárskych záujmov Slovenskej republiky a aktívne vystupovala proti opatreniam spôsobujúcim negatívne hospodárske dopady. Opäť sa to krúti okolo tej istej nepravdy. Čiže ani bod C. neplatí. No a na záver bod D. zaväzuje členov vlády Slovenskej republiky, aby v rámci medzinárodných organizácii a spoločenstiev, ktorých je Slovenská republika členom, aby boli viazaní tým, že nehlasujú za prijatie nových sankcií a obchodných obmedzení. Rozpor s PVV, rozpor so stanoviskami vlády. Takže ja vás ešte raz prosím, prijmime toto uznesenie, zabudnime na tú hanbu, ktorá sa tu udiala a hlavne už prosím neprijímajme takéto hlúposti, ktoré nie sú ničím podložené, práve naopak, ktoré sú v rozpore s riadnymi analýzami a s riadnymi dátami. Myslím si, že stačilo politikárčenia tohto zneužívania niektorých tém na domácu kampaň. Tu ide skutočne o hanbu, ktorú si takýmito hlúposťami spôsobujeme aj u našich partnerov. Takže ešte raz vás prosím o podporu, aj keď v ňu nedúfam. Ďakujem.